रेस्क्यू के लिए डीजल नहीं था, तो फैक्ट्री का पूरा डीजल दे दिया
Sudan Indians Rescue Operation जब इंडियन एंबेसी की तरफ से रेस्क्यू के लिए फोन आया, तो पहले तो दो-तीन दिनों तक आज-कल करके इंडिया लौटने का प्लान टलता रहा।
‘पत्नी बोली- कब तक पराए देश सूडान में मरते रहेंगे। हर रोज जिंदगी और मौत से जंग लड़ रहे हैं। सांसें कब है, कब नहीं… पता नहीं। न घर में खाने को अन्न है और न पीने को पानी। बच्चे एक सप्ताह से सिर्फ चावल-दाल खा रहे हैं, अब वो भी खत्म हो चुका है।
मैंने कहा- तुम एक परिवार को देख रही हो, खुद को देख रही हो। मैं 162 लोगों के परिवार को देख रहा हूं। इन लोगों ने हमारी कंपनी को यहां तक पहुंचाया है। हर वक्त हमारा साथ दिया है। उन्हें मरते हुए कैसे छोड़ सकता हूं। हम लोग तो पढ़े-लिखे हैं, ये लोग तो वो भी नहीं। न उन्हें अंग्रेजी आती है और न अरबी, जो सूडान की लैंग्वेज है। हम जाएंगे तो साथ में ही, नहीं तो सभी यहीं मर जाएंगे।
जब इंडियन एम्बेसी की तरफ से रेस्क्यू के लिए फोन आया, तो पहले तो दो-तीन दिनों तक आज-कल करके इंडिया लौटने का प्लान टलता रहा। फिर आखिर में उन्होंने कहा कि पोर्ट सूडान तक जाने के लिए गाड़ियां तो हैं, लेकिन इसमें ऑयल नहीं है। सूडान में पेट्रोल-डीजल नहीं मिल रहा है। हमारी स्टील बनाने की फैक्ट्री थी। मैंने टैंक में भरे डीजल से सभी गाड़ियों की टंकी फुल करने के लिए कह दिया…। सोचा- जान बचेगी, तो बाद में सब हो जाएगा।’
मैं दिल्ली से करीब 60 किलोमीटर दूर फरीदाबाद में हूं। संतोष जैन सुरक्षित वतन लौटने की कहानी सुना रहे हैं। सूडान में चल रहे गृहयुद्ध (मिलिट्री और पैरा मिलिट्री के बीच सत्ता को लेकर लड़ाई हो रही है) की वजह से वहां फंसे भारतीयों को निकालने के लिए केंद्र सरकार ने ‘ऑपरेशन कावेरी’ चलाया था। इसी के तहत कुछ दिनों पहले संतोष और उनका परिवार इंडिया लौटा है।
सूडान के हालात बताते वक्त संतोष कई बार बोलते हैं- ‘सब कुछ खत्म हो गया। फिर से शून्य से परिवार को बनाना पड़ेगा। 10 साल में जो कुछ भी हमने सूडान में बनाया था। घर-परिवार, दोस्त-रिश्तेदार… सब खत्म हो गया।’
जितनी बार ये लाइन संतोष दोहराते हैं, उनकी आंखें भर आती हैं। बगल में उनकी पत्नी ज्योति अग्रवाल बैठी हैं। वो पति को हिम्मत दे रही हैं। कहती है, ‘हमने मिलकर दो बार घर बसाया, दोनों ही बार उजड़ गया। अब तीसरी बार फिर से घर बसा रहे हैं। सब अच्छा होगा…।’
कुछ सेकेंड के लिए कमरे में सन्नाटा छा जाता है। फिर ज्योति कहती हैं, ‘जिस तरह के हालात थे। हमें तो यकीन ही नहीं था कि इंडिया लौटेंगे। मुझे याद है, जब मेरी आखिरी बातचीत अपनी छोटी बहन से हुई थी, तो मैंने उससे भी यही कहा था कि अगर दो-तीन दिन फोन-कॉल न आए, तो समझना कि बिजली नहीं है। और यदि उससे ज्यादा दिन हो जाएं, तो समझना कि अब हम लोग इस दुनिया में नहीं हैं।’
संतोष सूडान के जो हालात बयां कर रहे हैं, वो रोंगटे खड़े कर देते हैं। वो बताते हैं, ‘तारीख 15 अप्रैल थी। हर दिन की तरह इस दिन भी हमारा सामान्य रूटीन था। ज्योति बच्चों को तैयार कर स्कूल भेज चुकी थी। मैं ऑफिस आ गया था। जैसे ही ऑफिस में काम करना शुरू किया, तभी बम-बारूद के गिरने की आवाज सुनाई देने लगी। बाहर फायरिंग हो रही थी।
युद्ध के मैदान में टैंक तो दिखाई देते हैं। यहां सड़कों पर, गलियों में टैंक दिखाई दे रहे थे।
हम सभी वर्कर कमरे में छिपकर, लाइट बंद कर बैठ गए। किसी की हिम्मत नहीं हो रही थी कि कोई गेट से बाहर निकल पाए। कई घंटों तक फायरिंग चलती रही, तभी सामने की एक बिल्डिंग पर बम गिरा और वह आंखों के सामने ही ध्वस्त हो गई।
पहली बार ये सब देख रहा था। अब तक तो फिल्मों में ही इस तरह के हालात देखे थे। हम लोगों की जान पर तब बन आई, जब सूडानी मिलिट्री हमारे ऑफिस के अंदर घुस गई। सभी लोगों से हाथ ऊपर करने को कहा, पीठ पर बंदूक तनी हुई थी। ये लोग मोबाइल, पैसा… सब छीन रहे थे।
मैं दूसरे कमरे में लाइट बंद करके टेबल के नीचे छिपकर बैठा था, ताकि उन्हें पता न चले कि इस कमरे में भी कोई है। थोड़ी देर बाद ये लोग बाहर की तरफ चले गए। 24 घंटे हम ऑफिस में ही बंद रहे। इधर घर की भी चिंता खाए जा रही थी।’
संतोष के माथे पर पसीना चमक रहा है। संतोष का बेटा अरिहंत और आदि स्कूल से लौटते हैं। दो दिन पहले ही संतोष ने इनका एडमिशन फरीदाबाद के एक स्कूल में करवाया है।
उन्हें देखते ही संतोष पसीना पोंछते हुए कहते हैं, ‘ये दोनों भी सूडान के जिस स्कूल में पढ़ते थे। उस दिन वहीं पर फंसे रह गए। दरअसल, जब हालात बिगड़े, तो स्कूल से फोन आया कि बच्चे को ले जाइए, कुछ भी हो सकता है।
मैं तो ऑफिस में फंसा हुआ था, ज्योति भी घर में कैद थी। मैंने स्कूल टीचर से कहा कि आप ही अपने साथ मेरे दोनों बच्चे को ले जाइए, कम-से-कम जिंदा तो रहेंगे। जब अगले दिन घर गया, तब दोनों बच्चों को टीचर के घर से लेकर आया।’
दोनों बच्चे अपनी मां ज्योति से लिपट जाते हैं, जैसे बड़े दिनों के बाद मिल रहे हों।
ज्योति कहती हैं, ‘न घर में कुछ खाने-पीने को था और न मार्केट में। जो घर में स्टोर था, हम लोगों को वही खाना पड़ रहा था। करीब एक हफ्ते तक सिर्फ चावल और दाल खाते रहे थे। इलाके में बिजली भी नहीं थी। गर्मी इतनी ज्यादा कि ऐसा लग रहा था मानो हम उबल जाएंगे। मुझे याद है एक दिन मेरी बेटी आदि और मैं गेट को खोलकर फर्श पर सोना चाहते थे। ऐसा इसलिए ताकि बाहर से आने वाली हवा में कम-से-कम सुकून की नींद तो सो सकें। भूखे पेट वैसे ही नींद नहीं आती थी।'
संतोष ने दरवाजा खोलकर सोने से मना कर दिया। उन्हें डर था कि ऐसा न हो कि बम गिर जाए। दरअसल बगल की बिल्डिंग में रहने वाली एक प्रेग्नेंट महिला गेट पर सोती थी।
एक रोज बम उसकी बॉडी के पास ही फट गया। शरीर चीथड़े-चीथड़े हो गया। मेरी बेटी कहती थी कि या तो बिना बिजली के मर जाऊंगीं, या बम-गोली से। घुट-घुट के मरने से अच्छा है कि एक बार में मर जाएं।’
आप लोग इंडिया कैसे लौटें?
संतोष और ज्योति एक दूसरे को देखने लगते हैं। संतोष बताते हैं, ‘जब हालात बिगड़े, तो हम लोगों ने इंडियन एम्बेसी से कॉन्टैक्ट करना शुरू किया। हमने उनसे यहां से निकालने की रिक्वेस्ट की। दो-तीन दिनों तक आज-कल, आज-कल चलता रहा। हमें तो भरोसा ही नहीं था कि हमारा रेस्क्यू भी होगा।
हमारी फैक्ट्री में 162 वर्कर्स काम कर रहे थे, जिसमें से अधिकांश इंडिया के ही थे। उन्हें न ठीक से इंग्लिश आती थी और न ही वहां की लोकल लैंग्वैज। मैं सोचता था कि जाऊंगा, तो साथ में ही। एक रोज देर रात इंडियन एम्बेसी का कॉल आया कि सुबह के तीन बजे गाड़ियां आ जाएंगीं, लेकिन हमारे पास ऑयल नहीं है।
संतोष बताते हैं, 'हमारी सरिया बनाने की फैक्ट्री थी। टैंक में डीजल भरा हुआ था। मैंने बिना कुछ सोचे-समझे कहा- मेरे पास तेल है। आप बस गाड़ी भेज दीजिए। इंतजार करते-करते गाड़ी सुबह के 8 बजे आई। हम लोग बस से करीब 12 घंटे की दूरी तय करके पोर्ट सूडान पहुंचे और फिर इंडिया...।
पोर्ट सूडान जाने के दौरान भी जगह-जगह मिलिट्री और पैरा मिलिट्री के लोग चेकिंग कर रहे थे कि कहीं हम लोग सूडानी तो नहीं हैं। जितने भी महंगे मोबाइल थे, हमने सब छिपा लिए थे ताकि वो छीन न लें। भूखे-प्यासे, सब कुछ छोड़-छाड़ के आना पड़ा। मात्र दो जोड़ी कपड़े ही हम लोग साथ में ला पाए।’
इंडिया लौटने के बाद संतोष और ज्योति ने मिलकर एक स्टार्टअप शुरू किया है। जिस हॉल में हमारी बातचीत हो रही है, उसके बगल में एक खाट पर कुछ लेडीज ड्रेसेज रखी हुई हैं। संतोष कहते हैं, ‘पेट भरने के लिए कुछ तो करना पड़ेगा न। वैसे तो मैंने CA किया है। कपड़े का खानदानी बिजनेस है। मेरे तो इंडिया में कोई कॉन्टैक्ट्स ही नहीं हैं। CA में फिर से करियर बनाना, फिलहाल मुश्किल लग रहा है।’
आप CA हैं?
संतोष कहते हैं, ‘हम लोग हरियाणा के नूंह जिले से हैं। मिडिल क्लास फैमिली में पैदा हुआ। CA बनना भी मेरे लिए बहुत बड़ा चैलेंज था। घर में कोई पढ़ा-लिखा नहीं था। सभी कपड़े का बिजनेस करते थे, अब भी करते हैं। मुझे कुछ अलग करना था।
कॉमर्स से ग्रेजुएशन करने के साथ ही मैंने CA की पढ़ाई कम्प्लीट की। इसका खर्च भी खुद से पार्ट टाइम जॉब करके निकाला, ताकि घरवालों को बोझ न लगे। मुझे याद है, 2006 का साल था। स्टडी कम्प्लीट होने के बाद गुरुग्राम (तब का गुड़गांव) में जॉब करने लगा। बहुत कम सैलरी थी उस वक्त, फिर 2008 में शादी हो गई। जिसके बाद खर्च बहुत ज्यादा बढ़ गया।
मैंने दूसरी कंपनी जॉइन की, ताकि कुछ सैलरी बढ़ सके, लेकिन इससे भी घर चलाना मुश्किल हो रहा था। तभी मैंने कुछ कंपनियों में अप्लाय किया। पहले नाइजीरिया की एक कंपनी में जॉब लग गई, लेकिन वहां का माहौल इंडियन कल्चर और फैमिली टाइप नहीं दिखा।
एक हफ्ते में ही वापस इंडिया आ गया। फिर सूडान की एक इंडियन कंपनी में अकाउंट एंड फाइनेंस सेक्शन का जिम्मा मिल गया। ये मेरे लिए बड़ी अपॉर्च्युनिटी थी। पूरी फैमिली के साथ मैं दिसंबर 2012 में सूडान शिफ्ट हो गया। मेरी बेटी आदि तब महज 3 महीने की थी।’
संतोष की बेटी आदि अभी छठी क्लास में है। संतोष कहते हैं, 'ये तो वहां पूरी तरह से घुल-मिल चुकी थी। भले ही पैदाइश इंडिया की है, लेकिन पली-बढ़ी तो सूडान में ही। अरबी भी बहुत अच्छे से बोल लेती है।
मैं आदि से बात करता हूं।
आदि बताती है, ‘मुझे कभी लगा नहीं कि मैं दूसरे देश में रह रही हूं। मेरे सभी फ्रेंड्स सूडानी थे। मैं तो हिजाब भी बांधती हूं, मुझे अच्छा लगता है। अब पता नहीं, कब इन दोस्तों से मिलना होगा। कभी-कभी वॉट्सऐप पर मेरी इनसे बात हो जाती है। सभी डरे हुए हैं।
संतोष कहते हैं, ‘मैं जो कुछ भी बना वो खुद की बदौलत ही बना। सूडान कहने को गरीब देश है, लेकिन वहां बिजनेस अपॉर्च्युनिटी बहुत ज्यादा है। लोग भी बहुत अच्छे हैं। खैर…. अब तो सब वहीं पर रह गया। अब हालात कब ठीक होंगे, पता नहीं। हम फिर से खड़े होने की कोशिश कर रहे हैं, देखते हैं कितना वक्त लगता है।’
अब सूडान के बारे में भी जान लीजिए।
अगले बुधवार, 24 मई को खुद्दार कहानी में पढ़ें-
..........................................................
बेटियों की कातिल हम महिलाएं भी हैं: बेटी मुझे हुई और उदास नर्स थी, फिर मैंने ऐसा काम किया कि PM ने तारीफ की
2012 की बात है। मैं हरियाणा के बीवीपुर पंचायत का सरपंच था। मेरी पत्नी ने हॉस्पिटल में बच्ची को जन्म दिया। जब नर्स अंदर से बाहर आई, तो डरी हुई थी। उसने धीमी आवाज में कहा- बेटी हुई है। मैंने कहा- इतनी उदास क्यों हो... उस दिन के बाद मेरी जिंदगी का मकसद बदल गया। पीएम मोदी भी मेरे काम की तारीफ कर चुके हैं। पूरी स्टोरी खुद्दार कहानी के नेक्स्ट एपिसोड में...